洪金寶在今晚(14日)舉行的金像獎頒獎典禮,獲頒終身成就獎,他在後台受訪表示很開心和驚喜:「去年攞完亞洲電影大獎,攞完終身成就獎,以為自己收皮。」他笑言希望下年再攞獎,目標攞最佳導演獎:「做過200幾部電影導演,都未攞過最佳導演獎,我希望拍多10幾部電影,其中一部可以攞,就開心嘞,不過𠵱家拍一部戲都難。」
洪金寶自爆恨再拍「五福星」喜劇,因為幾個演員令人好開心,但有些舊拍檔已不在,沒法延續,內心很難過。有提議拍「五福星」年輕版,他說:「要培養5個演員很難,要有心機,有機會,上天不負有心人。」他笑言年紀大,眼力不好,看不到劇本、書本,只看到馬經,腦內度不到劇本,只想到食物,因為要減肥,日常只可食青瓜、番茄:「我好想食大滷麵、肉絲炒麵,餐蛋麵都3年未食過,太太(高麗虹)唔畀食澱粉質。」
洪金寶表示得獎想起身邊很多貴人,問師弟們有沒有為他慶祝?他說:「慶唔慶祝都要生存,前日我同師弟元武慶祝70歲生日,佢巴閉過師父。」會否培養新一代拍動作片,他說跟錢嘉樂談過,想辦培訓班,但擔心沒法提供出路給下一代,因為沒有太多人需要龍虎武師:「我個心唔舒服,因為上一代嘅嘢,沒法傳承下去。」
張艾嘉頒獎給他,重提曾合作一部文藝片,被問有沒有機會再合作?他說:「可以想一想,但要先搵投資者。(今次會接吻?)老闆畀錢拍就可以,拍動作片不一定攞獎,拍苦情戲較容易。」